મોટાભાગના કેદીઓની સરખામણીએ તેની ઊંચાઈ એટલી વધારે હતી કે કેદીઓની સામે તેણે ખુરસી પર ઊભા રહેવું પડે તેમ ન હતું. તે છતાં ઉંચાઈનો લાભ લેવા માટે એ ખુરસી ઉપર ઊભો થઈ ગયો. રશિયન ભાષામાં તેણે જે કઈં કહ્યું એ સ્વાધિનતાને લગતું આદર્શ વક્તવ્ય હોય એવું લાગતું હતું. મોશે મેજસ્કી તેના વક્તવ્યનું તાત્પર્ય સમજી શકે તેમ હતો. મહાન સોવિયેતે તેમને આઝાદી અપાવી હતી! તેઓ પોતપોતાને ઘેર જવા માટે, અથવા જ્યાં પણ જવું હોય ત્યાં જવા માટે આઝાદ હતા! કારણ કે, દંતકથાના આવતા સ્વર્ગની માફક સોવિએતમાં પણ, યહૂદી કે જર્મન, પુરુષ કે સ્ત્રી, આઝાદ કે ગુલામ, એવા કોઈ જ ભેદભાવો ન હતા! અહીંની પ્રજા પર કોઈએ બદલો લેવાનો ન હતો. સાથી રાષ્ટ્રો તેમને ગુલામ બનાવનારા લોકોને શોધી કાઢશે, અને તેમના પર કાયદેસરની કાર્યવાહી કરશે, અને તેમને યોગ્ય સજા પણ આપશે! તેમને આઝાદી મળી ગઈ છે એ હકીકતની સામે, અન્ય કોઈ બાબતને તેમણે ગણતરીમાં લેવી નહીં…